РЕШЕНИЕ НА СЪВЕТА
от 20 ноември 2008 година
за подписване и временно прилагане на Временно споразумение за икономическо партньорство между Европейската общност и нейните държави-членки, от една страна, и страната по споразумението Централна Африка, от друга страна
(2009/152/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 133 и 181 във връзка с член 300, параграф 2, първа алинея, първо изречение от него,
като взе предвид предложението на Комисията,
като има предвид, че:
(1)
На 12 юни 2002 г. Съветът упълномощи Комисията да започне преговори за споразумения за икономическо партньорство с държавите от АКТБ.
(2)
Тези преговори приключиха и на 17 декември 2007 г. бе парафирано Временно споразумение за икономическо партньорство между Европейската общност и нейните държави-членки, от една страна, и странатa по споразумението Централна Африка (включваща Камерун), от друга страна (наричано по-долу „временно СИП“).
(3)
В член 98, параграф 4 от временното СИП се предвижда неговото временно прилагане до влизането му в сила.
(4)
Временното СИП следва да бъде подписано от името на Общността и, по отношение на частите от компетентността на Общността, прилагано временно при условие за сключването му на по-късна дата,
РЕШИ:
Член 1
Одобрява се от името на Общността подписването на Временното споразумение за икономическо партньорство между Европейската общност и нейните държави-членки, от една страна, и страната по споразумението Централна Африка, от друга страна, при условие за приемането на решение на Съвета за сключването на посоченото споразумение.
Текстът на временното СИП е приложен към настоящото решение.
Член 2
За целите на член 92, параграф 2 от временното СИП Комитетът по СИП се състои, от една страна, от членовете на Съвета и от представители на Комисията и, от друга страна, от представители на правителствата на държавите от Западна Африка, подписали настоящото споразумение. Комисията представя на Съвета предложение за решение относно позицията на Европейската общност относно преговорите за процедурния правилник на Комитета по СИП.
Член 3
Председателят на Съвета се оправомощава да посочи лицето(ата), упълномощено(и) да подпише(ат) временното СИП от името на Общността при условие за сключването му.
Член 4
По отношение на частите от компетентността на Общността временното СИП се прилага временно, както е предвидено в член 98, параграф 4 от него, до приключване на процедурите, необходими за сключването му. Комисията ще публикува известие, предоставящо информация за началната дата на временното прилагане.
Съставено в Брюксел на 20 ноември 2008 година.